M'iniex xi espert tat-trasport u d-dinamika tiegħu. Imma bħala ċittadin komuni nittama li l-Gvern jagħmel għażliet għaqlin issa li se jintgħażel operatur ġdid tas-servizz tat-trasport pubbliku. Minn dak li nara jien l-isfidi għat-trasport f'Malta huma verament kbar, u xejn ma jista' jsir jekk il-Gvern ma jħarisx lejn is-sitwazzjoni kollha kemm hi. Għalxejn nimlew Malta bil-flyovers jekk xorta teħel fir-roundabout li jmiss. Veru, hemm postijiet fejn jinġema' ħafna traffiku għax jiltaqgħu toroq arterjali, imma huwa veru wkoll li l-problema hi li għandna wisq karozzi u ebda karozza tal-linja mhi se tagħmel il-mirakli ladarba t-traffiku jeħel kullimkien. Imma żgur li ebda proposta parzjali ma tista' twarrab il-ħtieġa ta' pjan fit-tul, u inevitabbilment diffiċli, radikali, li jirregola l-mod kif nivvjaġġaw minn post għal ieħor f'pajjiżna. Dawn huma deċiżjonijiet li jaffettwaw ħajjitna, il-mod kif norganizzawha, u għalhekk huwa għażliet li mhux lakemm tagħmilhom u tippretendi li kulħadd se jaċċettahom. Raġuni Twila Ħames Snin Gvern idum massimu ta' ħames snin. It-tul ta' leġislatura waħda. Ministru ġieli jdum inqas minn hekk. U ġieli jdum iżjed. Imma min għandu f'idejh il-ġejjieni ta' pajjiżna fejn jidħol it-trasport irid jara ferm iżjed 'il bogħod. U jieħu deċiżjonijiet diffiċli għax kif aħna llum, bumper ma' bumper, m'aħniex tajjeb żgur. U l-anarkija li għandna fil-preżent mhi toffri ebda soluzzjoni għall-futur. Il-Gvern u l-awtoritajiet konċernati għandhom il-kuraġġ jaraw fit-tul u jieħdu deċiżjonijiet diffiċli imma neċessarji? Aħna, l-elettorat, u l-politiċi li ntellgħu fil-Parlament kapaċi naraw lil hinn mill-elezzjoni ġenerali li jmiss?